**Når lillesøster ligger i banken**

Ægbanker er på vej til Danmark. Via disse banker kan kvinder både donere og deponere deres ægceller med sigte på senere brug. Er der tale om en deponering til eget brug, taler man også om ’social egg freezing’. Kvinden kan gennem denne praksis ”hæve” æggene, når ønsket om børn er tilstrækkeligt stort. Hvis en potentiel far ikke dukker op i tide, kan sæden udvælges i sædbankens meget detaljerede donorprofiler.

I Danmark kan æggene kun deponeres i fem år. Men deponeringstiden er under pres, idet man i udlandet allerede har set eksempler på, at æggene er blevet ”hævet” over en mangeårig periode. Det kan eksempelvis være i tilfælde, hvor kvinden eller parret ønsker en efternøler eller alternativt lader en rugemoder bære barnet. I de forgangne uger har vi endvidere set eksempler på, hvordan multinationale selskaber, såsom Apple og Facebook, direkte opfordrer kvinder til at deponere deres æg og dermed udskyde familielivet til fordel for karrierelivet. Firmaet betaler, og et helt nyt frynsegode er en realitet.

Tyresæd er gennem mange år blevet nedfrosset med sigte på fremtidig brug, hvilket sigter mod profitmaksimering. Det er denne praksis, som nu indføres blandt kvinder på visse arbejdspladser. Men her kan det pointeres, at deponering af æg blot er en videreudvikling af p-pillen. Der er således tale om endnu et skridt i den stadig mere detaljerede familieplanlægning. Vi dyrker sex uden at få børn, og nu får vi også børn uden at dyrke sex.

Tilbage står imidlertid en række mere grundlæggende etiske problemstillinger, som kræver besindelse. Eksempelvis opstår spørgsmålet om håndtering af disse ubefrugtede æg og den status, de har. I hvilket omfang bør vi eksempelvis kunne screene æggene for sygdomme og sygdomsrisici og sortere de æg fra, vi ikke synes er ”gode nok”.

Problemet er desuden, at vi kan nedfryse æg, men ikke fryse tiden. Selvom kvindens æg deponeres, vil kvindens krop ældes. Livet og tiden går videre, selvom vi nedfryser vores potentielle afkom. Derfor kan der senere i livet opstå langt flere komplikationer under graviditet og fødsel.

Når firmaer såvel som regeringer har blik for ’social egg freezing’, kigger man i den helt forkerte retning. Det bliver en ulige kamp mellem kvindens biologiske ur og firmaets produktivitetskurver. Vi bør i stedet skabe langt bedre rammer og vilkår for de kvinder, som ønsker at få børn tidligere i livet. Kvinder og par, der prøver at få familieliv og arbejdsliv til at hænge bedre sammen. Der er her, vi bør skabe mere fleksible rammer og ikke en fleksibel reproduktionsassistance på arbejdspladsen.